A Baracsi Népjóléti Intézmény

Család- és Gyermekjóléti Szolgáltatásának

és Szociális Szolgáltatásainak

2021. évi beszámolója

Baracs, 2022. 05. 19. Készítésben részt vettek: Kápolnási Attiláné családsegítő

Tüzkő Zsuzsanna családsegítő

A beszámolóért felelős vezető: Simonné Zelnik Angéla

megbízott intézményvezető

Tisztelt Képviselő-testület!

A szociális igazgatásról és szociális ellátásokról szóló 1993. évi Tv. 92./&-értelmében a személyes gondoskodást nyújtó szociális intézmény állami fenntartója többek között ellenőrzi és évente egy alkalommal értékeli a szakmai munka eredményességét.

A képviselő testület elé terjesztendő beszámoló összeállításához a Baracsi Népóléti Intézmény szakmai munkájáról az alábbi tájékoztatást, beszámolót teszem.

Alapvető célunk, hogy Intézményünk az egyedi igényekhez igazított, komplex, rugalmas, eredményes, Baracs Község közigazgatási területén élők életminőségét javító szolgáltatásokat nyújtson, előtérbe helyezve a szociális biztonság megteremtése.

**Működésünket meghatározó legfőbb törvényi előírások, rendeletek:**

* A gyermekek védelméről és a gyámügyi igazgatásról szóló 1997. évi XXXI. törvény (Gyvt.),
* A szociális igazgatásról és szociális ellátásokról szóló 1993. évi III. törvény (Szt.),
* A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet (NMr.),
* A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SZCSM rendelet,
* 9/1999. (XI. 24.) SzCsM rendelet a személyes gondoskodást nyújtó szociális ellátások igénybevételéről,
* 36/2007. (XII. 22.) SZMM rendelet a gondozási szükséglet, valamint az egészségi állapoton alapuló szociális rászorultság vizsgálatának és igazolásának részletes szabályairól stb.

1. **A Baracsi Népjóléti Intézmény működése**

Az intézményünk szervezeti formája: többcélú szociális és kulturális intézmény. Létrehozásával a településünkön egy közös intézménybe, szakképzett vezető irányítása alá került a szociális és a kulturális terület is, valamint az önkormányzati intézmények takarításának megszervezése, összehangolása és összefogása főállású és közfoglalkoztatott munkavállalók alkalmazása által.

Az intézmény által ellátandó alaptevékenységek és dolgozói létszámok 2021-ban:

* szociális étkeztetés – 1 szakképzett főállású dolgozóval
* házi segítségnyújtás – 2 szakképzett főállású dolgozóval
* család- és gyermekjóléti szolgáltatás - 2 szakképzett főállású dolgozóval

(1 fő napi 8, 1 fő napi 6 órában)

* kulturális és közművelődési alapszolgáltatás – 2 szakképzett főállású dolgozóval
* higiéniai szolgáltatás - 5 főállású dolgozóval

Az intézmény vezetője változatlanul főállásban végzi a vezetői feladatokat, látja el az egyes szakfeladatok szakmai irányítását, szakmai képviseletét, végzi az egyes szakterületekhez tartozó vezetői munkát.

Az intézmény munkáját közfoglalkoztatásban alkalmazott dolgozók segítik. 2021-ban 4 főt foglalkoztattunk ilyen formában. Ebből két fő a szociális területen (1 fő intézményi takarító és kisegítő, 1 fő egyéb személygondozási foglalkozású munkakörben), két fő pedig a higiéniai szolgáltatás területén (1 fő takarító és kisegítő, 1 fő pedig egyéb, máshova nem sorolható egyszerű szolgáltatási és szállítási foglalkozású munkakörben) tevékenykedett.

Munkaterületük változó, feladatukat az önkormányzati intézmények, szolgálatok és épületeik belső területén, valamint azok közvetlen környezetében végezték (Polgármesteri Hivatal, ÖNO, Faluház és épületei, Óvoda, Barátságház, Védőnői Szolgálat). Munkájukat igyekeztek a kéréseknek és elvárásoknak megfelelően végezni, így lehetőség esetén továbbra is szeretnénk őket alkalmazni.

**A Baracsi Népjóléti Intézmény 2021-ben ellátott szociális alapszolgáltatásai**

* család- és gyermekjóléti szolgáltatás
* szociális étkeztetés
* házi segítségnyújtás

(A nappali ellátás igénybevételére már évek óta nem jelentkezett igény a településünkön, ezért ezt a törvény által kötelező feladatként előírt ellátást az önkormányzat változatlanul ellátási szerződés keretében valósítja meg.)

**A szociális szolgáltatások célja:**

A szociális alapszolgáltatások elsődleges célja, hogy az egyének, családok rossz egészségi állapotára, szociális helyzetére, életvezetési problémáik megoldására a szociális szakemberek helyi szinten, az alapellátás biztosításával keressenek megoldást a problémákra. A szakellátás, az intézményi keretek között való gondoskodás csak abban az esetben cél, ha az alapellátásban a kliens problémáinak teljes körű megoldása már nem kivitelezhető.

Az ellátott lakóhelyén, mikrokörnyezetében mozgósítva van az egyén külső erőforrásai (család, rokonok, szomszéd), melyek segítségünkre lehetnek a kliensek problémáinak megoldásában. Az ellátott saját lakókörnyezetében, otthonában kapja meg az önálló életviteléhez szükséges támogatást. Az önállóságának megerősítésével, támogatásával a függőségi helyzet kialakulása megakadályozható.

A család- és gyermekjóléti szolgálat családsegítést és gyermekjóléti szolgáltatást is biztosít. Ez az előírásoknak megfelelően integráltan létrejövő szolgáltatás az intézményünk családsegítői által biztosított. A szolgáltatások települési szinten elérhetőek és az ellátandó terület nagysága szerint differenciáltak a szolgáltatási tartalom vonatkozásában. Elérhetőségük mind a gyermekek védelme, mind a családok támogatása szempontjából alapvető fontosságú.

A hatósági feladatokhoz kapcsolódó, gyermekek védelmére irányuló tevékenységek (védelembe vétel, nevelésbe vétel stb.), valamint a speciális szolgáltatások biztosítása (kapcsolattartási ügyelet, készenléti szolgáltatás, utcai és kórházi szociális munka stb.) kötelezően továbbra is a járási székhelyek települési önkormányzatai feladatkörében vannak.

A mi térségünkben 2021-ben is a dunaújvárosi Útkeresés Segítő Szolgálat Család-és Gyermekjóléti Központja biztosította számunkra ezeknek a feladatoknak a megvalósulását.

A házi segítségnyújtás és szociális étkeztetés célja gondoskodni azokról az időskorú, egészségi problémákkal, fogyatékossággal küzdő személyekről, akik otthonukban önmaguk ellátására saját erőből nem képesek, róluk családtagjaik gondoskodni nem tudnak.

**II. 1 A Család-és Gyermekjóléti Szolgálat 2021. évi működése:**

Szolgálatunk működése 2021-ben is az intézményünk keretein belül önálló szakmai egységben valósult meg. Az intézményvezető szakmai felügyelete és irányítása mellett, rendszeres intézményen belüli estmegbeszéléseken, teameken beszéltük meg az egyes eseteket, azok nehézségeit és az előttünk álló aktuális feladatokat. A családsegítők eseteinek arányos elosztása, a beérkező és kimenő hivatalos levelek, jelzések figyelemmel kísérése, az esetvezetések és különböző dokumentációk elkészítésének ellenőrzése is az intézményen belül történt. Folyamatosan tartottuk a kapcsolatot a jelzőrendszeri tagokkal, együttműködtünk a különböző hivatalokkal, így pl. a helyi hivatali dolgozókkal, a gyámhivatallal; a településen belüli és kívüli oktatási-nevelési intézményekkel, egészségügyi, rendvédelmi szakemberekkel stb. Közreműködtünk adományok fogadásában, elosztásában és közvetítésében. Rendszeresen segítséget nyújtottunk a hozzánk forduló családoknak ügyintézésben, családi problémáik megoldásában, gyermekeikkel kapcsolatos nevelési és egyéb gondjaik rendezésében. A jelzőrendszeri tagok által jelzett problémák megoldásában közreműködtünk, azok rendezése érdekében a szociális munka módszereinek és eszközeinek felhasználásával igyekeztünk segíteni, illetve megoldást találni az adott helyzetekre.

Továbbra is a dunaújvárosi Útkeresés Segítő Szolgálat Család-és Gyermekjóléti Központja biztosította számunkra a szakmai együttműködést, a közös feladatok megvalósulását. A Központ dolgozóival változatlanul folyamatos és jó a munkakapcsolat. Szükség esetén a Központhoz továbbra is ingyenesen továbbíthattunk ügyfeleket pszichológusi és jogi segítség igénybevételére. A jelzőrendszeri tanácsadó szakmai anyagok küldésével, javaslataival segíti munkánkat, mi pedig heti jelentést küldünk számára a hozzánk beérkezett jelzésekről.

Baracson, pszichológus segítségét a továbbiakban is igénybe vehetjük. A pszichológushoz az óvodából, az iskolából és a családsegítőből továbbra is küldhetünk gyermekeket, felnőtteket, de önként is igényelheti a szakember segítségét a falu lakossága.

**Személyi és tárgyi feltételek**

A Család- és Gyermekjóléti Szolgáltatás szakfeladaton 2021-ben is két családsegítő dolgozott. 1 fő napi nyolc órában, 1 fő napi 6 órában tevékenykedett Baracson. Ők látták el a településünkön a családok segítését és a gyermekjóléti feladatokat is. Mindkét dolgozó a törvényi előírásoknak megfelelő felsőfokú szociális végzettséggel rendelkezik.

A Család- és Gyermekjóléti Szolgálat működéséhez biztosított nyitva álló helyiség Baracs központjában, akadálymentesített épületben, mindenki számára könnyen megközelíthető helyen található. Az épületben van iroda, váró helyiség és egy nagy terem is, ahol tartani tudjuk a szakmaközi jelzőrendszeri esetmegbeszéléseinket, a rendezvényeinket, valamint a használt ruha akcióinkat is. A két családsegítő egy irodában dolgozik, ami az ügyfélfogadási idő megosztásával és a pandémia miatt a bejáratnál kialakított ügyfélfogadó hely és szükség esetén a nagy terem használatával nem okoz problémát. A családsegítők területi munkavégzésre az elektromos kerékpárokat használhatták, valamint szükség esetén a távolabbi helyekre saját autóval közlekedtek.

**A Család-és Gyermekjóléti Szolgálat 2021. évi statisztikai adatai:**

Baracs lakóinak száma 2021-ben 3893 fő, ebből 18 év alatti 703 fő, 18 év fölötti 3190 fő volt.

A család-és gyermekjóléti szolgálat által gondozottak száma 2021 év folyamán:   
A család-és gyermekjóléti szolgálat az év folyamán 1116 esetben végzett szakmai tevékenységet, ami 723 főt érintett. Az együttműködési megállapodással rendelkező gondozottak száma 84 fő volt, ez 35 családdal való folyamatos együttműködést jelentett.

2021-ben 68 jelzés érkezett a szolgálatunkhoz, ami háromszorosa az előző évekhez képest. A jelzések több mint a felét (38) a Széchenyi Zsigmond Általános Iskolától kaptuk. Az online oktatás megszűntével nagyon sok a hiányzás, igazolt vagy igazolatlan, sok esetben otthoni, vagy iskolai covid fertőzés miatt kell távol maradniuk a gyermekeknek az iskolától. Ezekben az esetekben a gyermekek nem mindig pótolják a kimaradt anyagot, nagyok a lemaradásaik, sokan teljesítenek a képességeikhez mérten gyengébben, sokan pótvizsgáztak a tanév végén. Tanulási, magatartási, viselkedési, iskolai agresszió, házi feladat és felszerelés hiánya, beilleszkedési zavar miatt jöttek még a jelzések.

Több esetben jött ugyanarról a gyermekről jelzés, akár több helyről is, ugyanarról a problémáról, ami mutatja a jelzőrendszeri tagok odafigyelését, tenni akarását.

Az év folyamán 17 gyermek esetében szűnt meg az ellátás, ami 10 családot érintett.

A megszűnés okai:

* 13 gyermeknél sikeres családsegítés miatt szűnt meg a gondozás
* 4 gyermeknél költözés miatt

Az év folyamán 3 felnőttnek is megszűnt az ellátása.

* 1 esetben adott problémák megoldásra került
* 1 esetben idősotthoni elhelyezésre került sor
* 1 esetben haláleset történt

Az év folyamán védelembe 7 gyermek került, ami 6 családot érintett.

2021-ben a nevelésben lévő gyermekek száma 12 fő, ami 6 családot érintett.

Utógondozott gyermek nem volt az év során.

Új gondozottként 15 gyermek került ellátásba, ami 13 családot érint.

10 esetben készítettünk környezettanulmányt különböző felkérésekre.

A Gyermekjóléti szolgáltnál a probléma típusok közül a leggyakoribbak a gyermeknevelési, magatartási és teljesítmény zavarok, amik sok esetben párosulnak a szülők életviteli, családi-kapcsolati konfliktusaival. Ritkábban fordulnak elő az anyagi és a megélhetéssel, lakhatással kapcsolatos problémák.

Családsegítés keretein belül gondozott felnőttek száma 7 fő, amelynek legfőbb okai ügyintézésben segítségnyújtás, hivatalos levelek értelmezése, válaszlevél megfogalmazása, egészségügyi, lelki-mentális és foglalkoztatással kapcsolatos problémák.

Eseti gondozottként megjelenők száma 25 alkalom, ami 23 főt érintett.

A szolgálat a rászorulók részére rugalmas segítségnyújtó tevékenységet végez, kapcsolatunk az ügyfelekkel az egyszeri találkozástól a néhány találkozás alkalmával megoldható esetkezelésen át a hosszabb gondozási folyamatot magába foglaló tevékenységig terjed.

A szolgáltatásokat a baracsi lakosok önként és ingyenesen vehetik igénybe.

Legtöbbször az alacsony iskolai végzettséggel rendelkező személyek kerestek fel bennünket. Az esetkezelések jellege legtöbbször szociális, mentális esetkezelés: információ közvetítése, segítő beszélgetés, ügyintézéshez segítségnyújtás volt.

A gondozott családoknál 198 esetben voltunk családlátogatáson. Ez valamivel kevesebb az előző évekhez képest. Ez azzal magyarázható, hogy egyre több a ránk háruló papírmunka a törvényi változások miatt, valamint a Covid járvány miatt sem mehettünk olyan sűrűn a családjainkhoz.

**Az igénybevevők nem és életkor szerinti bontása:**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Nem, életkor | 0-2 | 3-5 | 6-13 | 14-17 | 18-24 | 25-34 | 35-49 | 50-61 | 62< | Össz. |
| Férfi | 1 | 5 | 14 | 5 | 1 | 2 | 7 | - | - | 35 |
| Nő | 2 | 2 | 6 | 7 | 3 | 8 | 19 | 1 | 1 | 49 |
| Összesen | 3 | 7 | 20 | 12 | 4 | 10 | 26 | 1 | 1 | 84 |

2021-ben bevezetésre került a Gyermekeink Védelmében Rendszer, jelenleg működik, de nagyon sok esetben felmerülnek a használatával kapcsolatosan problémák, ami folyamatos javítást igényel az üzemeltető részéről. A rendszer célja, hogy az ország bármelyik területén hozzáférjenek a gyermekek aktáihoz, akár a Családsegítők, Központok, Gyámhivatal, Területi Gyermekvédelmi Szakszolgálat. A kör valószínűleg bővülni fog idővel.

Tárgyévben újként keletkezett gondozási esetek száma a kapcsolatfelvétel módja szerint:

* gyermek által kezdeményezett nem volt
* szülő által kezdeményezett nem volt
* szülővel közösen nem volt
* más család-és gyermekjóléti szolgálat által kezdeményezett, központ által kezdeményezett 3 eset
* jelzőrendszer által kezdeményezett 9 eset
* együttműködésre kötelezett (hatóság által kötelezett) nem volt

**A Jelzőrendszer tagjaitól kapott jelzések száma:**

A család- és gyermekjóléti szolgálathoz 68 esetben érkezett jelzés kiskorúakról

* egészségügyi szolgáltatóktól: 3 esetben,
* személyes gondoskodást nyújtó szociális szolgálat: 12 esetben,
* köznevelési intézményektől: 51 esetben,
* rendőrségtől: 2 esetben,

**A szolgáltatást igénybe vevő családok száma az elsődleges probléma szerint:**

* anyagi jellegű 1 család
* gyermeknevelési 3 család
* gyermekintézménybe való beilleszkedési nehézség 4 család
* magatartászavar, teljesítményzavar 5 család
* családi – kapcsolati konfliktus 4 család
* családon belüli bántalmazás 5 család
* elhanyagolás 4 család
* szenvedélybetegség 1 család
* fogyatékosság retardáció 2 család
* lelki-mentális, pszichiátriai betegség 3 család
* ügyintézéssel kapcsolatos 1 család
* egyéb 2 család

Összesen 35 család

**A család-és gyermekjóléti szolgálat szakmai tevékenységeinek adatai:**

* információnyújtás 262 alkalom
* segítő beszélgetés 201 alkalom
* tanácsadás 101 alkalom
* hivatalos ügyek intézésében segítségnyújtás 205 alkalom
* konfliktuskezelés 16 alkalom
* kríziskezelés 4 alkalom
* közvetítés ellátásokhoz való hozzáféréshez (anyagi) 30 alkalom
* közvetítés ellátásokhoz való hozzáféréshez (természetbeni) 4 alkalom
* közvetítés más szolgáltatáshoz 4 alkalom
* közvetítés család- és gyermekjóléti központhoz 6 alkalom
* esetkonferencia 1 alkalom
* esetmegbeszélés 4 alkalom
* esetkonzultáció 33 alkalom
* szakmaközi megbeszélés 7 alkalom
* környezettanulmány elkészítésében való közreműködés 10 alkalom
* adományközvetítés 8 alkalom
* a nevelési-oktatási intézmény gyermekvédelmi feladatainak segítése 22 alkalom.

**A jelzőrendszer működése:**

**Baracs I. (Apátszállás) körzetének védőnője** által gondozott gyermekek száma 2021-ben 145 fő. 1 esetben küldött jelzést, mivel a kismama késve jelentkezett a védőnői gondozásra és születendő gyermekét örökbe kívánta adni.

Két esetben észlelt problémát családlátogatások alkalmával: párkapcsolati és nevelési ügyben.

A családlátogatások mellett a távkonzultációs tanácsadás továbbra is megmaradt pl: telefon,

e-mail, messenger, videóhívások.

Elmondása szerint sok szülő igényli a segítségét, tanácsait.

Az általános iskola 7. osztályosainak tartott előadást a fogamzásgátlásról.

Nővédelmi tanácsadás a fogamzásgátlásról a frissen szült édesanyáknak.

Megfelelőnek ítéli meg a családsegítő szolgálattal az együttműködést.

A szakmaközi megbeszéléseken rendszeresen részt vett.

Javasolt téma a részéről az intézkedési tervhez: A figyelemzavar kialakulásának okai és megoldásai témakört javasolja.

**Baracs II. (Templomos) körzetének védőnője** által gondozott gyermekek száma 2021-ben 171 fő.

1 jelzést küldött az év folyamán, amely párkapcsolati erőszakról szólt, aminek a gyermek is szemtanúja volt.

Tizenkét esetben észlelt problémát családlátogatások alkalmával:

* 5 esetben anyagi jellegűt
* 2 esetben jogi jellegűt
* 4 esetben párkapcsolati jellegűt
* 1 esetben fizikai bántalmazás

Több esetet is megbeszéltünk közösen a jelzőrendszeri esetmegbeszéléseken.

Elmondása szerint a szülők szívesen fogadják a tanácsait, a találkozásokra személyesen, családlátogatások alkalmával került sor. Telefonon keresztül is tartják a kapcsolatot.

A pandémia miatt nem szervezett egészségügyi előadásokat.

Az oktatási intézményekben preventív iskolai szűrő és tisztasági vizsgálatokat végzett.

Családlátogatás során és tanácsadás alkalmával a szülőkkel megbeszélte az őket érintő kérdéseket: családtervezésről, családi életre való felkészülésből, fogamzásgátlásról.

Megfelelőnek ítéli meg a családsegítő szolgálattal az együttműködést.

A szakmaközi megbeszéléseken részt vett.

**Baracs I. körzetének (Apátszállás) háziorvosa** leírta, hogy a szokásos betegségeken kívül a légúti megbetegedések a legszámottevőbbek, de egyéb rendkívüli egészségügyi probléma nem jelentkezett a körzetében. Nem küldött jelzést az év folyamán.

Gyermekbántalmazásra utaló jeleket nem tapasztalt.

Egyszer vett részt szakmaközi megbeszélésen, telefonon folyamatosan tartottuk a kapcsolatot.

Megfelelőnek ítéli meg a családsegítő szolgálattal az együttműködést.

**Baracs II. körzetének (Templomos) háziorvosa** A körzetében ellátott gyermekek általános egészségügyi állapotuk életkoruknak megfelelő. Jellemző betegségek a gyerekeknél a felső légúti megbetegedések, anyagcserezavarok, enterális fertőzések. A szülőket és a gyermekeket személyesen az orvosi rendelőben, a szűrővizsgálatok alkalmával tájékoztatja az egészségvédelmi, mentálhigiénés és betegségmegelőzési lehetőségekről. Gyermekbántalmazásra utaló jeleket nem tapasztalt. Nem küldött jelzést az év folyamán.

Egyéb elfoglaltsága miatt nem vett részt szakmaközi megbeszélésen, telefonon folyamatosan tartottuk a kapcsolatot.

Megfelelőnek ítéli meg a családsegítő szolgálattal az együttműködést.

Az **óvoda** létszáma 2021 decemberében 97 fő volt. Hátrányos helyzetű gyermekek száma az óvodában 8 fő. Halmozottan hátrányos helyzetű gyermekek száma az óvodában 3 fő.

3 alkalommal küldtek jelzést egy gyermek ügyében, bántalmazás miatt. A pandémia miatt a személyes kapcsolattartás nagyon korlátozott volt. Az ősz folyamán még megtartották a csoportos szülői értekezleteket. Fogadó órák igény szerint. Telefonos értekezések, megkeresések, napi rövid beszélgetések, információ csere volt a leginkább jellemző. Folyamatosan működnek a facebook és messenger zárt csoportjai, ahol azonnal értesülnek a szülők az épen aktuális információkról. Az esetek többségében a szülők nagy része együttműködő. A Covid miatt nem történtek családlátogatások.

Nevelési tanácsadóhoz 15 gyermek lett elirányítva. Logopédus 18 gyermekkel foglalkozik. Pszichológus jelenleg 4 fővel foglalkozik.

Szabadidős programok: gyereknap, farsang, délutáni kézműveskedés a szülőkkel, Madársuli program, szemétszedési akció, szüret, tehenészetbeli látogatás, meseelőadások.

A szülők körében felmerülő problémák közül az anyagi volt a legtöbbet előforduló, de jogi, gyermekelhanyagolás, párkapcsolati problémák, bántalmazásra utaló jelek is előfordultak. A kapcsolattartást a családsegítő szolgálattal megfelelőnek ítéli meg.

A szakmaközi megbeszéléseken rendszeresen részt vettek.

Az **általános iskola** létszáma 2021 decemberében 185 fő volt, ebből 84 alsótagozatos diák és

101 a felsőtagozatos diák. Hátrányos helyzetű iskolások száma 7 fő, halmozottan hátrányos helyzetűek 5 fő. Étkeztetésben támogatottak: 49 fő. Tankönyvtámogatásban részesül 185 fő. Napközibe járók száma 59 fő. Magántanuló nem volt az iskolában.

Prevenciós jellegű programok megtartása: az osztályfőnöki és etikai órák tematikailag kapcsolódnak valamilyen formában a prevencióhoz. Ezeket az osztályfőnökök igyekeznek összefogni, néhány esetben szakemberek bevonásával pl: védőnő, iskolarendőr, iskolai szociális segítő.

Az iskolától 38 jelzés érkezett, ami háromszorosa az előző évekhez képest.

Észlelt problémák: gyenge tanulmányi teljesítmény, kirívó magatartási problémák, tiszteletlenség, gyér együttműködés, előfordul beilleszkedési probléma is, gyakori a bandázás, megfélemlítés, ritkább a fizikai bántalmazás, házirend megsértése, iskolába nem való tárgyak behozatala.

A szülőkkel való kapcsolattartás: szülői értekezlet, elektronikus napló, fogadóóra, telefon, sms, messenger stb.

Családlátogatáson nem vettek részt.

Fejlesztőpedagógiai ellátásban részesülők: 40 fő, az ellátásukra fordított órák száma 22 óra /hét.

Megfelelőnek ítéli meg a családsegítő szolgálattal az együttműködést.

A szakmaközi megbeszéléseken rendszeresen részt vettek.

A **rendőrség**től 2 írásos jelzést kaptunk. Családon belüli erőszak ritkán fordul elő a településen. Jellemző problémának az internet veszélyeit, trágár beszédet, iskolai zaklatást, zsarolást nevezték meg. Kábítószer terjesztésével, fogyasztásával kapcsolatos adatok nincsenek helyi szinten. A helyi általános iskolában különböző oktatások valósulnak meg, és filmek levetítése, átbeszélése valósul meg pl.: iskolai zaklatás, drogprevenció témakörben. Valamint osztályproblémás esetek átbeszélése az adott osztályban. Működik az iskola rendőre és a bűnmegelőzési program, Ovi-Zsaru program. A Covid járvány miatt több program is meghiúsult a tavalyi évben.

Megfelelőnek ítéli meg a családsegítő szolgálattal az együttműködést.

Egyéb elfoglaltsága miatt ritkábban vett részt szakmaközi megbeszélésen.

A **pártfogó** elmondta, hogy a rendőrség felkérésére nem végzett környezettanulmányt a településen. 2021-ben nem indult büntetőeljárás a községben élő fiatalkorú ellen, ami igazán örvendetes. Ezek alapján a helybeli fiatalkorúak kriminalisztikai szempontból kevésbé érintettek. Megelőző pártfogás alatt nem áll egy fiatal sem.

Megfelelőnek ítéli meg a családsegítő szolgálattal az együttműködést.

A családsegítők együttműködtek az Útkeresés Segítő Szolgálat Központjával, esetmenedzserrel, más segítő szakmák képviselőivel, oktatási-nevelési intézményekkel, gyámhivatallal, nevelési tanácsadóval stb. Felkérésre helyszíni szemlét (környezettanulmányt) végeztek, helyzetértékelést, javaslattételt készítettek.

**Egyéb szakmai tevékenységek**

Szabadidős programok szervezése vagy azokon való részvétel. A nyárzáró vidámság elnevezésű programunkat tartottuk meg augusztusban, nagyon sok gyermek és kísérő vett részt rajta. Több programon nem lett megtartva a járvány miatt.

Segítő akciók, adományok

A használtruha akciók szervezése 2021-ben három alkalommal valósult meg. Az előírásokat betartva rendeztük meg a használtruha akcióinkat, amiket a rászoruló családok már nagyon vártak. Sok bútor és műszaki cikk közvetítésében is segédkeztünk.

Ebben az évben is kaptunk adományokat pl. tartós élelmiszercsomagot több alkalommal is, legtöbbször az Útkeresés Segítő Szolgálat jóvoltából pl.: édességet, zöldséget, konzervet, karácsonyi csomagot, Erzsébet utalványt beiskolázáshoz.

**Továbbképzés**

2021-ben részt vett mindkét családsegítő, és a szociális gondozók a kötelező szakmai e-learning tanfolyamon.

„A kiégés felismerésének és kezelésének lehetőségei” című témakörben. Sikeres vizsgát tettek. 2022 júliusáig további két e-learning tanfolyam elvégzésére lesz lehetőség a szükséges pontok megszerzéséhez.

A rendszeres gyermekvédelmi kedvezményben részesülő, megállapított hátrányos és halmozottan hátrányos helyzetű gyermekek és nagykorúvá vált gyermekek létszáma, valamint a szünidei étkeztetésben részesülő kiskorúak és nagykorúvá vált gyermekek létszáma a beszámoló I. számú mellékletként megtalálható a beszámoló végén. Az önkormányzat szociális előadója által készített éves statisztikai adatokat tartalmazzák a táblázatok.

**II. 2 A szociális szolgáltatások működése:**

Személyi és tárgyi feltételek

Az intézményünkben a szociális étkeztetés és házi segítségnyújtás szakfeladaton összességében 3 szakképzett főállású dolgozó látta el a feladatokat. 1 fő elsődlegesen a szociális étkeztetés, 2 a házi segítségnyújtás szakterületen tevékenykedtek. Az ellátotti létszámtól és a feladatok mennyiségétől függően azonban egymás munkáját segítették, szükség esetén egymást helyettesítették.

2021-ban 2 közfoglalkoztatott dolgozó segítette a gondozónők munkáját: az ÖNO takarítási feladatait, a gondozottak szociális segítését végezték, valamint az ebédek kihordásában segédkeztek. Nagy szükség volt és van jelenleg is a közfoglalkoztatottak segítségére, mivel az ellátotti létszám változásainál, valamint a hiányzó dolgozók helyettesítése esetén ők tudnak segíteni a feladatok ellátásában.

A gondozónők részére Baracs központjában található akadálymentesített épületben (ÖNO-ban) biztosított a feladatok ellátásához, azok előkészítéséhez szükséges helyszín, valamint egy iroda, ahol az adminisztrációs feladataikat elvégezhetik. A területi munkavégzéshez egy szolgálati gépkocsit (elektromos), valamint szolgálati kerékpárokat használhatnak a dolgozók.

**Szociális étkeztetés**

A szociális alapszolgáltatások egyik formája az étkeztetés, melyet valamennyi önkormányzat – a lakosságszámtól függetlenül – köteles biztosítani.

Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen, koruk, egészségi állapotuk, fogyatékosságuk, pszichiátriai betegségük, szenvedélybetegségük, hajléktalanságuk miatt

Az étkeztetés a lakosság szükségleteinek megfelelően megszervezhető a

* kiszolgálásával egyidejű helyben fogyasztással
* elvitelének lehetővé tételével
* lakásra szállításával.

Ha az étkezésben részesülő személy egészségi állapota indokolja, a háziorvos javaslatára az ellátást igénybe vevő részére diétás étkeztetést kell biztosítani

A szociális étkeztetés biztosítása a kérelem és mellékleteinek benyújtását követő jogosultság megállapítása után lehetséges. A jogosultság megállapítása a vonatkozó törvényi előírások és a települési önkormányzati rendelet alapján történik. Szociális étkeztetést azon lakosok számára biztosítunk, akik életkoruk, szociális helyzetük, egészségi állapotuk miatt önmaguk, vagy ellátottjaik számára tartósan, vagy átmeneti jelleggel nem képesek megoldani.

Az ebédet 2021-ban szomszédos településen működő kft. biztosította az önkormányzattal kötött szerződés alapján. Az ebéd minősége megfelelő. A 2021-es évben az étel minőségével kapcsolatban ritkábban érkezett hozzánk panasz, a szolgáltatóval a kapcsolattartás könnyen megvalósítható, kéréseinket, észrevételeinket rugalmasan kezelik.

**Az ellátás igénybevételi mutatói**

Ellátotti létszám alakulása:

|  |  |
| --- | --- |
| Település  Ellátotti létszám | Baracs  (fő) |
| Nyilvántartottak száma  2020. december 31-én | 58 |
| Új ellátott: | 6 |
| Megszűnt ellátás: | 23 |
| Nyilvántartottak száma:  2021. december 31-én | 41 |

Étkezés formái, igénybevétele 2021. december 31-én:

|  |  |
| --- | --- |
| Település  Igénybe vevők közül | Baracs  (fő) |
| Elvitellel vagy helyben fogyasztással  étkezők | 17 |
| Lakásra szállítással étkezők | 24 |
| Összesen | 41 |

Igénybe vevők kor és nem szerinti megoszlása 2021. december 31-én:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kor  Nem | 40-59  éves | 60-64 éves | 65-69  éves | 70-74  éves | 75-79  éves | 80-89  éves | 90-X  éves | Össz.: |
| Férfi | - | 1 | 3 | 3 | 2 | 5 | - | 14 |
| Nő | 1 | 1 | 3 | 1 | 9 | 10 | 2 | 27 |
| Összesen | 1 | 2 | 6 | 4 | 11 | 15 | 2 | 41 |

2021. évben ellátásra várakozók száma 0 fő volt.

Az étkeztetésben az étkezési napok száma 2021. évben összesen: 254 nap volt.

Az szociális étkeztetésben részesülök napi átlaga: 37,7 fő/nap

Diétás étkezésre (diabetikus) 2 fő esetében volt igény.

Az igénybe vevők közül 2021. december hónapban – jogszabályi előírásnak megfelelően - 2 fő nem fizetett személyi térítési díjat.

Szociális étkeztetés megszüntetésének okai:

* 7 fő elhunyt,
* 6 fő szociális otthonba költözött
* 2 fő lányához költözött
* 8 fő egyéb ok miatt ((időszakos igénylés, hosszabb szüneteltetés, állapot javulás után)

Az étel kiosztása szintén az ÖNO épületében, erre a célra berendezett külön bejárattal rendelkező helyiségből, kulturált körülmények között történik.

**Házi segítségnyújtás**

A házi segítségnyújtás keretében, olyan személyeknek nyújtott otthonukban segítséget az Intézmény, akikről nem, vagy részben gondoskodtak, illetve önmaguk ellátásához segítséget igényeltek. A szolgáltatás igénybevételét megelőzően vizsgálni kellett a gondozási szükségletet. A gondozási szükségletről igazolást kellett kiállítani, amelynek időbeli érvényessége nincs. A kérelmező számára a vizsgálat eredményeképpen megállapított gondozási szükségletnek megfelelő időtartamban, de legfeljebb napi 4 órában lehetett nyújtani a szolgáltatást.

A gondozók egyik legfontosabb feladata az igénybe vevőnél a segítő kapcsolat kialakítása, megalapozása, értelmezése volt. Mindezek mellett alapvető gondozási feladatokat végeztek a kollégák: étkezés, illetve mozgás segítése, vásárlás, valamint az orvos előírása szerinti ápolási feladatokat látták el: gyógyszeradagolás, felíratás, kiváltás és a háziorvos/kezelőorvos tájékoztatása az ellátást igénybe vevő egészségügyi állapotáról. Közreműködött a gondozó a személyi és lakókörnyezeti higiéné megtartásában: mosdatás, fürdetés, takarítás, mosás stb. Szükség esetén az ellátást igénybe vevők háztartásának vitelét segítettük

Segítséget nyújtottunk a gondozottaknak a környezetükkel való kapcsolattartásban is, valamint az őket érintő veszélyhelyzetek kialakulásának megelőzésében és a kialakult veszélyhelyzetek elhárításában. A gondozó a családgondozó, illetve intézményvezető bevonásával az ellátottakat segítették a számukra szükséges szociális ellátásokhoz való hozzájutásban.

**Az ellátást igénybevevők mutatói:**

Az ellátotti létszám alakulása:

|  |  |
| --- | --- |
| Település  Ellátotti létszám | Baracs  (fő) |
| Nyilvántartottak száma  2020. december 31-én | 18 |
| Új ellátott: | 11 |
| Megszűnt ellátás: | 10 |
| Nyilvántartottak száma:  2021. december 31-én | 19 |

2021. évben ellátásra várakozók száma 0 fő volt.

A gondozási napló alapján az ellátottak napi átlaga, (254 nap):

* személyi gongozásnál:8,7 fő,
* szociális segítésnél: 0,3 fő volt.

Igénybe vevők kor és nem szerinti megoszlása 2021. december 31-én

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Kor  Nem | 40-59  éves | 60-64 éves | 65-69  éves | 70-74  éves | 75-79  éves | 80-89  éves | 90-X  éves | Össz.: |
| Férfi | - | 1 | - | 1 | 1 | 1 | - | 4 |
| Nő | - | - | - | 1 | 4 | 6 | 4 | 15 |
| Összesen | - | 1 | - | 2 | 5 | 7 | 4 | 19 |

Szociális körülményeiket tekintve az ellátottak nagy része egyedül élt, családjától eseti segítséget kapott, van, aki szociális alapszolgáltatások közül étkeztetésben is részesült.

Gondozási szükséglet jellemzői 2021. december 31-én

|  |  |  |  |  |  |
| --- | --- | --- | --- | --- | --- |
| Tevékenységi  kör | Az ellátottak gondozási szükséglet szerinti besorolása (fő): | | | | Összesen  (fő) |
| 0. fokozat | 1. fokozat | 2. fokozat | 3.fokozat |
| Személyes gondozás | - | 9 | 6 | 3 | 18 |
| Szociális segítés | 1 | - | - | - | 1 |
| Összesen: | 1 | 9 | 6 | 3 | 19 |

2021. évet 18 fő gondozottal kezdtük és 19 fővel zártuk.

* 11 fő került be az ellátásba.
* 10 főnek szűnt meg az ellátása (5 fő szociális otthonba költözött, 4 fő elhunyt, 1 fő állapot javulás)

Személyi gondozásban részesült:

* mindennapos ellátásban: 12 fő
* heti 3-szor: 1 fő
* heti 2-szer: 2 fő
* heti 1-szer: 3 fő

Szociális segítségben részesült: 1 fő heti 1-szer.

Jelenleg is több olyan ellátottunk van, akinek az állapota miatt teljes, 24 órás felügyeletre lenne szüksége, de bentlakásos intézménybe valamilyen ok miatt nem tud, vagy nem akar bekerülni. Az ő ellátásuk naponta többszöri odafigyelést és gondozást igényel.

A 2021. évben is a házi segítségnyújtás minőségi ellátása volt a legfontosabb feladatunk. Arra törekedtünk, hogy ellátottjaink igényeit maximálisan kielégítsük, s minél színvonalasabb ellátást/gondozást biztosítsunk.

A házi segítségnyújtás a kérelem és mellékleteinek benyújtását követően (sürgős esetben azonnal), a gondozási szükséglet megállapítása után biztosítható. Térítésköteles szolgáltatás, a térítési díjat a helyi rendelet szabályozza.

Településünk idősödik. Az ellátott idős emberek létszámának növekedése részben azt jelenti, hogy a családok ahhoz kérnek segítséget, hogy az idős, beteg szüleiket, házastársukat családjuk körében tudják ápolni, gondozni. Sajnos azonban azoknak az egyedülálló idős embereknek a száma is nőtt, akik különböző okok miatt nem számíthatnak a családjukra.

A fentiekben leírtak miatt is nagyon fontos, hogy a településen élő idős, beteg emberek a szociális ellátásaink biztosítása által megkaphassák mindazt a segítséget, ami lehetőség szerint otthonukban, méltó emberi környezetet, biztonságot nyújt számukra.

**Hatósági ellenőrzés:**

2021. november 2-4 között a Fejér Megyei Kormányhivatal hatósági ellenőrzést tartott intézményünkben. Az intézmény által nyújtott szociális étkeztetés, házi segítségnyújtás, család- és gyermekjóléti szolgálat szolgáltatások működésének ellenőrzése érdekében. Az ellenőrzésről hivatalos választ még nem kaptunk. Az ellenőrzés alatt megbeszélt hiányosságokat folyamatosan pótoljuk.

**III. Összegzés:**

Összeségében elmondható, hogy az intézményünk a rá nehezedő egyre bővülő feladatok színvonalas ellátására törekszik, a jogszabályokban előírtak szerint működik.

A folyamatos jogszabályi változásokat figyelemmel kísérjük, és a lehetőségekhez képest a szolgáltatások folyamatos fejlesztésére törekszünk. Szakmaiságunk megőrzésén és hatékonyságunk növelésén folyamatosan dolgozunk, mindehhez kérjük a Tisztelt Képviselő -testület további támogatását.

Baracs,2022.05.19.

Simonné Zelnik Angéla

megbízott intézményvezető